text: 22 ton ulovlig fisk konfiskeret i Esbjerg 
  09 november 2010 kl. 15.53
  Fødevarestyrelsen har lukket en ulovlig fiskefabrik i Esbjerg og konfiskeret 22 ton ørreder.
  Et anonymt tip førte i sidste uge til, at Fødevarestyrelsen rykkede ud til en ulovlig fiskefabrik i Esbjerg og konfiskerede 22 ton ørreder.
  På fabrikken blev der forarbejdet og opbevaret ørreder under uhygiejniske forhold, oplyser Fødevarestyrelsen i en pressemeddelelse.
  Hverken varmt vand, skade-dyrssikring eller egenkontrol var på plads i fiskefabrikken.
  Da Fødevarestyrelsens rejsehold greb ind, havde produktionen kun været i gang i få dage.
  Fabrikken producerede primært fisk til lagervirksomhed, og der har derfor ikke foregået videresalg af fisk til privatpersoner, oplyser Fødevarestyrelsen.
  Ejeren af virksomheden er blevet idømt en bøde på 60.000 kroner, og samtlige 22 ton ørreder, der blev konfiskeret, bliver nu destrueret.
  